(What's the Story) Morning Glory?
(What's the Story) Morning Glory? — ინგლისური როკ-ჯგუფ Oasis-ის მეორე სტუდიური ალბომი. იგი გამოვიდა 1995 წლის 2 ოქტომბერს, ლეიბლზე Creation Records. ეს იყო ჯგუფის კომერციულად ყველაზე წარმატებული დისკი, რომელიც მოხვდა ბრიტანული ჩარტის #1 პოზიციაზე და იმავე ადგილზე რჩებოდა შემდეგი 10 კვირის მანძილზე. აშშ ჩარტში იგი #4 პოზიციაზე აღმოჩნდა. გამოცემიდან პირველი კვირის მანძილზე ბრიტანეთში გაიყიდა მისი 346.000 ასლი. 1997 წლისათვის უკვე იყო გაყიდული 14 მილიონი დისკი. ამჟამად, სხვადასხვა წყაროს მიხედვით, ცნობილია, რომ გაყიდულია მისი 22 მილიონზ ასლზე მეტი. იგი ითვლება ბრიტანეთის ჩარტების ისტორიაში რიგით მესამე ყველაზე გაყიდვად ალბომად (4.4 მილიონი ასლი), Queen-ის (Greatest Hits) და The Beatles-ის (Sgt. Pepper's Lonely Hearts Club Band) შემდეგ. 1995 და 1996 წლებში ბრიტანეთში იგი იყო ყველაზე გაყიდვადი ალბომი და ასევე მიიღო ათწლეულის ყველაზე გაყიდვადი ალბომის სტატუსიც. აშშ-ში მას მიენიჭა 4 გზის პლატინის სტატუსი (3.9 მილიონი გაყიდული ასლი) ბრიტანეთში დიდი წარმატება იქონიეს ალბომის სინგლებმა „Some Might Say“, „Roll With It“, „Wonderwall“ და „Don't Look Back in Anger“. ბრიტანული სინგლების ჩარტში პირველ პოზიციაზე მოხვდნენ „Some Might Say“ და „Don't Look Back in Anger“. „Wonderwall“ და „Champagne Supernova“ წარმატებით სარგებლობდნენ აშშ ჩარტშიც, #1 პოზიციის სახით (ალტერნატიული მუსიკის სიებში). ორივეს აშშ-ში ოქროს სტატუსი მიენიჭა . Wonderwall ასევე მოექცა ავსტრალიური ჩარტის სათავეებში. ალბომმა გაიმარჯვა Brit Awards-ზე, 1996 წლის საუკეთესო ბრიტანული ალბომის კატეგორიაში. იმავე დაჯილდოების ცერემონიაზე 2010 წელს მან მიიღო უკანასკნელი 30 წლის მანძილზე საუკეთესო ბრიტანული ალბომის ჯილდო.